സ്വകാര്യ ബസുകള് എല്ലാ ദിവസവും സെര്വീസ് നടത്തണമെന്ന് ആവശ്യം ഉയരുന്നു കാസര്കോട്: www.kasargodvatha.com 22.09.2021 കോവിഡ് വ്യാപനത്തെ തുടര്ന്ന് സര്കാര് ഏര്പെടുത്തിയ നിയന്ത്രണങ്ങളെ തുടര്ന്ന് നിര്ത്തിവെച്ച സ്വകാര്യ ബസ് സെര്വീസുകള് പുനരാരംഭിച്ചെങ്കിലും ഞായറാഴ്ച ബഹുഭൂരിപക്ഷം ബസുകളും സെര്വീസ് നടത്താത്തത് ജനങ്ങളെ പ്രതിസന്ധിയിലാക്കുന്നതായി പരാതി ഉയരുന്നു. ഞായറാഴ്ചകളില് യാത്രക്കാരുടെ എണ്ണത്തിലെ കുറവും സെര്വീസ് നടത്തിയാലുള്ള നഷ്ടവുമാണ് സ്വകാര്യ ബസുടമകള് ചൂണ്ടിക്കാട്ടുന്നത്. എന്നാല് വിവിധ മേഖലകളില് തൊഴില് ചെയ്യുന്ന തൊഴിലാളികള്ക്കും മറ്റും അവധി ദിവസമായ ഞായറാഴ്ചകളില് അത്യാവശ്യ കാര്യങ്ങള്ക്ക് പോലും യാത്ര ചെയ്യാനാകുന്നില്ല. ഞായറാഴ്ചകളില് അടക്കം പ്രവര്ത്തിക്കുന്ന സ്ഥാപനങ്ങളില് ജോലി ചെയ്യുന്ന ജീവനക്കാര് പലരും യാത്രക്കായി പ്രശ്നവും നേരിടുന്നുണ്ട്.സാധാരണ സെര്വീസ് നടത്തുന്നതിന്റെ പകുതി മാത്രമാണ് ഞായറാഴ്ചകളില് കെ എസ് ആര് ടി സി സെര്വീസുള്ളത്. അതും നിശ്ചിത സ്ഥലങ്ങളിലേക്ക് മാത്രം. കെ എസ് ആര് ടി സി ബസ് സെര്വീസ് ഇല്ലാത്ത പ്രദേശങ്ങളിലുള്ളവര് മറ്റൊരു മാര്ഗവും ഇല്ലാത്ത അവസ്ഥയിലാണ്.ഞായറാഴ്ചകളിലെ ബസ് സെര്വീസുകള് പുനരാരംഭിക്കണമെന്ന് കാസര്കോട് മെര്ചന്റ്സ് അസോസിയേഷന് പ്രസിഡന്റ് എ കെ. മൊയ്തീന് കുഞ്ഞി ആവശ്യപ്പെട്ടു. ഇക്കാര്യം ഉന്നയിച്ച് അദ്ദേഹം ബസ് ഉടമസ്ഥ സംഘം ജില്ലാ പ്രസിഡന്റിന് നിവേദനം നല്കി.